Senatorul AUR Claudiu Târziu a reacționat într-un mesaj postat pe Facebook cu privire la cazul lui Vlad Țăranu, un elev din clasa a X-a de la Colegiul Tehnic "George Barițiu" din Baia Mare, care s-a ales cu nota scăzută la purtare, mustrare în scris și trimis la consiliere psihologică pentru că a adus în liceu câteva autocolante cu mesaje unioniste.
"S-au depășit toate limitele! Sunt realmente scandalizat de cazul, devenit public, al elevului Vlad Țăranu de la Colegiul Tehnic "George Barițiu" din Baia Mare, caz care sintetizează toată toxicitatea sulfuroasei corectitudini politice globaliste ce inundă și mutilează pe nesimțite toate societățile. Un elev român de clasa a X-a, sancționat pentru … patriotism? Este uluitor!!! I-a fost scăzută nota la purtare, i s-a administrat o mustrare scrisă și i-a fost impusă consilierea psihologică după ce a adus în școală câteva stickere pe care scria "Eroii nu mor niciodată" și "Basarabia e România", scrie senatorul AUR pe Facebook.
Senatorul se arată consternat de faptul că elevul este pedepsit pentru propagandă unionistă fix într-un colegiu al cărui patron spiritual este unu ilustru precursor al unionismului.
Conducerea liceului susține că Vlad Țăranu ar fi încălcat un articol din Regulamentul intern care arată că elevilor le este interzis "să aducă și să difuzeze, în unitatea de învățământ, materiale care, prin conținutul lor, atentează la independența, suveranitatea și integritatea națională a țării, care cultivă violența și intoleranța", informează Gazeta de Maramureș.
Recent, pe 9 martie, când a fost sărbătorită Ziua foștilor deținuți politici, Vlad a ținut să depună și el o floare la Monumentul Aripi, din București, ridicat în memoria celor care s-au împotrivit regimului comunist. A călătorit singur cu trenul și a participat la manifestări. Acolo, a primit mai multe stikere cu mesaje naționaliste de genul "Eroii nu mor niciodată" și "Basarabia e România" pe care le-a și adus la școală.